China se hulp goeie nuus vir plaaslike ekonomieBrics-leiers by die Sandton-konvensiesentrum in Johannesburg (26 Julie 2018) Foto: Siyabulela Duda, GCIS Suid-Afrika het ’n driedubbele dosis goeie nuus ontvang by die jaarlikse Brics-beraad wat vanjaar in Suid-Afrika gehou word. Die beraad, die tiende van die organisasie, word in Johannesburg gehou en al die politieke leiers van die Brics-lande, insluitend Wladimir Poetin van Rusland woon dit by. President Xi Jinping het tydens samesprekinge met sy Suid-Afrikaanse eweknie, Cyril Ramaphosa, beloof om R200 miljard in die land die belê. Boonop het ook onderneem om meer Suid-Afrikaanse invoere aan te skaf om handelsbande te verstewig. Die derde stukkie goeie nuus was dat China ook geldelike hulp aan Eskom en Transnet gaan verleen. Die doel hiervan was om sterker ekonomiese bande te smee. Albei is gewone kommersiële lenings wat deur die regering gewaarborg word. Die lening aan Eskom is deel van ’n $5 miljard-pakket wat reeds in 2016 aangegaan was. Eskom sal $2,5 miljard dollar gebruik vir die Medupi-kragsentrale. Die Medupi-kragsentrale in Limpopo is reeds met $1,5 miljard dollar gefinansier. China is tans Suid-Afrika se grootste handelsvennoot. Ontleders sê dit sal veral vir Eskom help om uit die finansiële moeras waarin hy verkeer, te kom. Ondanks die inspuiting het die kragvoorsiener steeds nóg kapitaalinspuitings nodig. Die kragvoorsiener se finansies is benard en het dit verlede week weer ’n groot verlies vir sy vorige boekjaar aangekondig. China het beloof om R33 miljard in Eskom te belê. Die geld word deur die Chinese Ontwikkelingsbank voorsien. Die lening bring mee dat Eskom nou twee derdes van die kapitaal wat hy vir vanjaar nodig het, verkry het. Die vervoermaatskappy Transnet het ’n langtermynlening met die Nywerheids- en Kommersiële Bank van China onderteken. Naspers, wat ’n belang in die Chinese maatskappy Tencent het, het ook ’n lening aangegaan. Volgens Ramaphosa was China gereed om in Suid-Afrika te belê en saam met die land te werk in sektore soos infrastruktuurontwikkeling, die groen ekonomie, en in wetenskap en tegnologie. Hy het aangedui dat handel ook ’n verdere hupstoot gaan kry. Daar is, onder meer, na ’n toename in handel gekyk, asook om sektore te identifiseer vir toekomstige beleggings en die promosie van toerisme. In ’n verklaring het Xi gesê dat verhoudinge tussen Suid-Afrika en China by ’n nuwe historiese beginpunt is. Hy sê dat die samesprekinge met Ramaphosa vrugbaar was, en daar is bespreek hoe om die strategiese vennootskap verder te ontwikkel. Die nuus oor die beleggings het die rand ’n hupstoot gegee. Die geldeenheid het giste met bykans 1% tot R13,34 teenoor die Amerikaanse dollar verstewig. Valutahandelaars se die geldeenheid het munt geslaan uit die nuus dat Suid-Afrika nuwe vaste direkte buitelandse beleggings gaan lok.